Video: Tieneratleet laat oë rek met 100 m-tydMatthew Boling kan blitsig hardloop. Foto: Facebook. Blykbaar kan dit lekker warm in Texas word, maar die witwarm-vertoning van ’n 18-jarige hoërskoolleerder het gesorg dat die kwik behoorlik op die atletiekbaan in dié Amerikaanse deelstaat styg. Matthew “White Lightning” Boling het die wêreld aan sy voete nadat hy onlangs die 100 m in ’n tyd van 9,98 s afgeblits het. Boling was in aksie by ’n streeksbyeenkoms in Houston toe hy dié warrelwindtyd opgestapel het. Hoewel dit die vinnigste 100 m-tyd van alle Amerikaners jonger as 20 jaar (ooit) is, staan dit nie as ’n amptelike rekord nie omdat hy ’n hupstoot van die wind gekry het. Volgens die tydhouers het daar ’n wind van 4,2 m/ph (sowat 6,7 km/h) gewaai. “Toe ek wegspring, het ek geweet dit gaan ’n vinnige tyd wees. Ek het die krane oopgedraai en besluit om my bes te gee; ek is aangenaam verras met die tyd,” het Boling aan die Houston Chronicle gesê. By dieselfde byeenkoms het hy gesorg dat sy span ook die 400 m-aflos wen. Sy individuele tyd was ’n blitsige 40,72 s. Boling se vorige beste tyd was 10,22 s.